**Тақырыбы:** «Тәуелсіздік – ел тірегі»

**Мақсаты:** Өз Отанына, туған жеріне деген сүйіспеншілігін арттыра отырып, елжандылыққа, ұлтын сүюге, еліміздің рәміздерін қастерлеуге тәрбиелеу.

**Көрнекілігі:** нақыл сөзбен жазылған плакаттар, жалауша, шарлар, жеке суреттер, бейнеролик.

**Барысы:**

**Мұғалім:** Армысыздар, құрметті қонақтар мен оқушылар! Бүгінгі «Тәуелсіздік – ел тірегі» атты ашық тәрбие сағатымызға қош келдіңіздер!

Республика! Ерікті ел – Қазақстан!  
Келді ақыры көп күткен жаз алыстан.  
Келді алыстан аңсатып, армандатып,  
Торды бұзған мен де бір мәз арыстан.  
Мен – айғақпын, ұстамын, ертегіге.  
Мен басымды иемін бүгінге, ертеңіме.

**«Ой ашар» кезеңі:** Тәуелсіздік дегеніміз не?



**1-оқушы:** Тәуелсіздік! Осы бір қасиетті сөзді естігенде қалайша тебіренбейсің! Ата–бабаларымыз  аңсап қана қоймай, сол үшін не бір қанды ұрыстарда белді бекем буып күресті емес пе? Төгілген қан, сіңірген еңбек ешқашанда зая кетпейді.

**2-оқушы:** Ия, қазақ халқының басынан небір қилы заман өтті. Тарихта аты шулы «Ақтабан шұбырынды алқакөл сұлама» қаралы атқа ие болған 1723 жылғы жоңғар шапқыншылығы қазақ жерін ойсыратып кетті.

**3-оқушы:** 1941-1945 жылдары азамат тарихында болмаған алапат соғыста, бірлік жолында жан қиған қазақ батырлары фашизмнен бүкіл адамзатты қорғап, ерекше ерлік көрсетті. Жүзге тарта қазақ қаһарманына Кеңес Одағының батыры деген абыройлы атақ берілді.

**4-оқушы:** 1986 жылы Атыраудан Алтайға, Сарыарқадан Алатауға дейінгі байтақ жерімізде Желтоқсанның қанды қара дауылы үдей түсіп, дүрбелең жайлады. Әділдік үшін бой көтерген жас боздақтардың маңдайы тасқа соғылды.

**5-оқушы:**

Озбырлық күшпен тұншығып,  
Үміттің оты өшкен күн.  
Жанына таппай бір шындық,  
Ер Қайрат қыршын кеткен күн.  
Қайғы езіп елдің еңсесін,  
Жаншыды-ау жанын батпан күн.  
Енді қайтып келмесін!  
Сол бір қарғыс атқан күн!

**Мұғалім:** Еліміздің тәуелсіздігін аңсаған, ақ найзаның ұшымен елді жаудан қорғаған батыр аталарымыз бен желтоқсан оқиғасының құрбандарына айналған қыршын кеткен жастарды құрметтеп, осы отырғандардан 1 минут үнсіз орындарынан тұру сұралады.

**Ән:** «Желтоқсан желі»